Doeanebeamptes wys groot omkoopbedrag van die hand | Maroela Media
Doeanebeamptes wys groot omkoopbedrag van die hand
Drie doeanebeamptes van die Suid-Afrikaanse Inkomstediens het omkoopgeld van byna R400 000 van die hand gewys nadat hulle die passasier by OR Tambo Internasionale Lughawe aangekeer het.
Volgens die SAID was die passasier Dinsdag op pad na Doebai toe hy deur die risiko-eenheid ondervra is. Die passasier het nie enige bagasie ingeboek nie en het slegs 'n swaar rugsak by hom gehad.
"Op pad na die doeane se deursoek-gebied het hy die twee doeanebeamptes herhaaldelik bondels kontant aangebied sodat hulle hom met sy rugsak moet laat gaan. Albei het die aanbod van die hand gewys," het die SAID Vrydag in 'n verklaring gesê.
'n Doeanebestuurder het hierna by hulle aangesluit in die vertrek waar die onderhoude gehou word en die passasier het weer omkoopgeld aangebied om sy vrylating te verseker. "Die aanbod is tot $30 000 (ongeveer R394 000) verhoog, maar die beamptes het dit telkens van die hand gewys."
Die hele voorval, insluitend sy rugsak wat deursoek is en waarin $334 895 (meer as R4,4 miljoen) gevind is, is op kringtelevisiebeeldmateriaal opgeneem. 'n Strafregtelike saak is by die polisie aanhangig gemaak, onder andere sy poging tot omkopery en dat hy versuim het om die inhoud van sy rugsak aan te meld. Hy bly in aanhouding.
Nog twee persone is Dinsdag by OR Tambo Internasionale Lughawe aangekeer wat kontant, wat nie verklaar is nie, by hulle gehad het. Die manlike passasier is na die deursoek-gebied geneem en drie van sy sakke is deursoek. Hy het Amerikaanse dollar en Pakistanse roepees ter waarde van meer as R600 000 in sy skootrekenaarsak gehad. Hy bly ook in aanhouding.
Komitee bevraagteken polisie se vermoë
Fassinerende uitslae in vandeesweek se tussenverkiesings
Well done hou so aan!!!
Mooi skoot, hulle moet sommer 'n prestasie bonus kry. Dit gebeur nie elke dag nie. Dis goed om te sien daar is nog eerlike beamptes, hou so aan.
Vir ons wat nie weet nie.. hoekom sal jy dit nie wil aanmeld nie, mag jy nie sulke bedrae rond dra nie of is dit omdat hulle nie belasting wil betaal nie of hoe..
Mooi skoot. Nou hoop mens maar net dat die NVG hulle deel sal doen en sorg dat die mater lekker lank agter tralies sal sit. SARS spog gereeld hoeveel geld hulle by lughawens konfiskeer bv. R 90 miljoen in 2017/2018 tydperk maar mens hoor nooit wat die kriminele sake geword het nie. Die misdadigers word heelwaarskynlik net liggies gestraf. Dit is tyd dat iemand in die parlement bietjie vrae begin vra. So paar jaar terug is daar op een slag omtrent R 80 miljoen by OR Tambo gekonfiskeer by 3 of 4 persone wat oppad na Dubai was en na… Lees meer »
Dankie aan dai eerlike doeanebeamptes. Riem onder die hart dat daar jog eerlike mense is. Well Done mense